b"\n_START_ARTICLE_\nR.U.R. (Rossum's Universal Robots)\n_START_SECTION_\nArgument\n_START_PARAGRAPH_\nLa societat R.U.R (acr\xc3\xb2nim de \xc2\xabRossum\xe2\x80\x99s Universal Robots\xc2\xbb) fabrica homes artificials molt m\xc3\xa9s eficients laboralment i molt m\xc3\xa9s f\xc3\xa0cils de mantenir que els humans, a m\xc3\xa9s, no tenen els inconvenients de les emocions i de la vida afectiva, no tenen \xc3\xa0nima. A mesura que a la Terra augmenta el nombre de Robots disminueixen els naixements d\xe2\x80\x99infants, arriba un moment en qu\xc3\xa8 tots els humans s\xc3\xb3n est\xc3\xa8rils i es preveu que en l\xe2\x80\x99avenir les noves criatures suplantaran els humans. Els Robots, veritables proletaris explotats per la humanitat, es rebel\xc2\xb7len i maten tots els homes menys Alquist, l\xe2\x80\x99arquitecte de la f\xc3\xa0brica, perqu\xc3\xa8 \xc2\xabtreballa amb les mans\xc2\xbb. Els Robots pretenen que Alquist continu\xc3\xaf la fabricaci\xc3\xb3 de vida artificial, per\xc3\xb2 ell no pot perqu\xc3\xa8 la f\xc3\xb3rmula essencial ha estat cremada i, a m\xc3\xa9s, no t\xc3\xa9 els coneixements cient\xc3\xadfics necessaris per reconstruir-la. Al final l\xe2\x80\x99obra fa un tomb inesperat, un Robot i una Robota adquireixen \xc3\xa0nima, s\xe2\x80\x99enamoren. La civilitzaci\xc3\xb3 humana desapareixer\xc3\xa0, per\xc3\xb2 en naixer\xc3\xa0 una de nova.\n_START_SECTION_\nAntecedents literaris europeus\n_START_PARAGRAPH_\nR.U.R Rossum\xe2\x80\x99s Universal Robots t\xc3\xa9 dos antecedents clars en la literatura europea: Frankenstein de Mary B. Shelley i L\xe2\x80\x99illa el doctor Moreau d\xe2\x80\x99H. G. Wells, ja que el tema central de totes dues obres \xc3\xa9s la creaci\xc3\xb3 de l\xe2\x80\x99home artificial; en tots dos casos es desfermen unes forces superiors al seu creador que ja no les pot dominar. Tamb\xc3\xa9 se li pot atribuir l\xe2\x80\x99afiliaci\xc3\xb3 a una tem\xc3\xa0tica molt m\xc3\xa9s antiga, la del fill que es revolta contra el pare._NEWLINE_A l\xe2\x80\x99obra apareixen tres paraules que n\xe2\x80\x99evoquen d\xe2\x80\x99altres: per als parlants d\xe2\x80\x99una llengua eslava la paraula \xc2\xabrobot\xc2\xbb, t\xc3\xa9 com a referent el treball dur dels esclaus; per als txecs la paraula \xc2\xabRossum\xc2\xbb (el cognom del fundador de la f\xc3\xa0brica) evoca el substantiu \xc2\xabrozum\xc2\xbb  (\xc2\xabseny\xc2\xbb, \xc2\xabenginy\xc2\xbb); \xc2\xabDomin\xc2\xbb, el nom del director de la f\xc3\xa0brica, prov\xc3\xa9 de la paraula llatina \xc2\xabdominus\xc2\xbb, \xc2\xabsenyor\xc2\xbb._NEWLINE_L\xe2\x80\x99any 1936 Karel \xc4\x8capek va reprendre el tema a La guerra de les salamandres, en qu\xc3\xa8 unes salamandres ensinistrades per treballar per als homes acaben exterminant-los."